กรมส่งเสริมการค้าระหว่างประเทศ ร่วมกับ 13 แพลตฟอร์มพันธมิตรชั้นนำ ดันผลไม้ไทยสู่ตลาดโลก เร่งหาตลาดผลไม้ป้องกันสินค้าล้นตลาด
กรมส่งเสริมการค้าระหว่างประเทศ ร่วมกับ 13 แพลตฟอร์มพันธมิตรชั้นนำ ดันผลไม้ไทยสู่ตลาดโลก เร่งหาตลาดผลไม้ป้องกันสินค้าล้นตลาดนายจุรินทร์ ลักษณวิศิษฏ์ รองนายกรัฐมนตรีและรัฐมนตรีว่าการกระทรวงพาณิชย์ กล่าวภายหลังเป็นประธานเปิดโครงการจับคู่ธุรกิจสินค้าผลไม้สดและผลิตภัณฑ์ผลไม้แปรรูป ว่า โครงการดังกล่าวจัดขึ้นเพื่อเร่งหาตลาดต่างประเทศรองรับผลไม้สด ซึ่งกำลังจะออกสู่ตลาดเป็นจำนวนมากในอีก 1 เดือนข้างหน้า รวมทั้งเพื่อป้องกันปัญหาผลไม้ล้นตลาด ซึ่งอาจส่งผลกระทบต่อราคาผลไม้ของไทย ทั้งนี้กระทรวงฯได้เตรียมมาตรการเชิงรุกเพื่อระบายผลไม้ไทยทั้งตลาดในประเทศและต่างประเทศไว้แล้ว โดยเฉพาะในวันนี้ได้มีการลงนามบันทึกข้อตกลงการซื้อขายผลไม้ มูลค่ารวมกว่า 1,100 ล้านบาท ระหว่างผู้ประกอบการไทยและคู่ค้าสำคัญ เพื่อระบายผลไม้ออกสู่ตลาดต่างประเทศ ขณะที่โครงการในวันนี้ กระทรวงฯโดยกรมส่งเสริมการค้าระหว่างประเทศ (DITP) ได้เชิญผู้นำเข้า ผู้ซื้อ และตัวแทนจำหน่ายกว่า 40 บริษัท จาก 13 ประเทศทั่วโลก มาร่วมเจรจาการค้ากับผู้ประกอบการไทยกว่า 70 ราย รวมทั้งเชิญแพลตฟอร์มพันธมิตรทั้งของไทยและต่างประเทศอีกจำนวน 13 แพลตฟอร์ม เข้ามาคัดเลือกผลไม้สดและผลิตภัณฑ์ผลไม้แปรรูป เพื่อนำไปจำหน่ายผ่านแพลตฟอร์มออนไลน์อีกด้วย ทั้งนี้เพื่อให้สามารถกระจายสินค้าสู่ตลาดในวงกว้างได้มากยิ่งขึ้น ซึ่งคาดว่าจะเกิดเม็ดเงินหมุนเวียนจำนวน 400 ล้านบาท และสามารถส่งสินค้าออกสู่ตลาดต่างประเทศได้จำนวนกว่า 1,500 ล้านบาทนายจุรินทร์ ยังกล่าวเพิ่มเติม ถึงการระบายผลไม้ในประเทศ ด้วยว่า กระทรวงฯ โดยกรมการค้าภายใน ได้ประสานงานกับห้างสรรพสินค้าและตลาดใหญ่ในประเทศ เพื่อเตรียมเป็นแหล่งระบายผลไม้ โดยได้รับความร่วมมือเป็นอย่างดี รวมทั้งเปิดโอกาสให้ผู้โดยสารโลวคอสแอร์ไลน์ในประเทศสามารถนำผลไม้ขึ้นเครื่องได้ฟรี สำหรับน้ำหนัก 20 กิโลกรัม ตลอดจนเตรียมการส่งผลไม้ไทยผ่านเครื่องบินไปยังบางประเทศที่อนุญาตให้นำเข้าผลไม้อีกด้วย ขณะที่แนวโน้มราคาผลไม้ในปีนี้นายจุรินทร์ยังไม่สามารถให้คำตอบได้ โดยอยากให้ทุกภาคส่วนร่วมมือกันเพื่อพยุงให้ผลไม้ไทยสามารถส่งออกได้อย่างคล่องตัว ซึ่งขณะนี้ประเทศกำลังเผชิญสถานการณ์การแพร่ระบาดของโรคโควิด-19 โดยเฉพาะจีนที่เป็นตลาดหลัก